Document ID: 31993D0359

Id-Deċiżjoni tal-Kummissjoni
tat-28 ta’ Mejju 1993
li tawtorizza lill-Istati Membri sabiex jipprovdu għal derogi minn ċerti dispożizzjonijiet tad- Direttiva tal-Kunsill 77/93/KEE fir-rigward ta’ injam ta’ Thuja L., li joriġina fl-Istati Uniti ta’ l-Amerika
(93/359/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 77/93/KEE tal-21 ta’ Diċembru 1976 dwar miżuri ta’ protezzjoni kontra d-dħul fil-Komunità ta’ organiżmi ta’ ħsara għal pjanti jew prodotti tal-pjanti u kontra t-tixrid tagħhom ġewwa l-Komunità [1], kif l-aħħar emendata bid-Direttiva 93/19/KEE [2], u b’mod partikolari t-tielet inċiż ta’ l-Artikolu 14(3) tagħha,
Wara li kkunsidrat it-talbiet magħmula mill-Istati Membri,
Billi skond id-dispożizzjonijiet tad-Direttiva 77/93/KEE, injam ta’ Thuja L., li jinkludi dak li ma jkunx żamm il-wiċċ tond naturali tiegħu, li joriġina fil-Kanada, iċ-Ċina, il-Ġappun, il-Korea, it-Tajwan u l-Istati Uniti ta’ l-Amerika ma jistax jiddaħħal fil-Komunità, sakemm ma jkunx akkompanjat b’ċertifikati preskritti fl-Artikoli 7 jew 8 tad-Direttiva msemmija, u sakemm tkun tneħħietlu l-qoxra tas-siġra u sakemm ikun mingħajr toqob imħaffra mill-ġenus Monochamus (mhux Ewropew) spp.;
Billi injam ta’ Thuja L. li joriġina fl-Istati Uniti ta’ l-Amerika, fil-preżent, qiegħed ikun introdott fil-Komunità; filwaqt li ġeneralment, f’dan il-każ, ma jinħarġux ċertifikati fitosanitarji f’dak il-pajjiż;
Billi l-Kummissjoni stabbiliet, fuq il-bażi ta’ l-informazzjoni pprovduta mill-Istati Uniti ta’ l-Amerika u miġbura f’dak il-pajjiż matul il-missjoni mwettqa fl-1990, li ġie mniedi programm ta’ ħruġ ta’ ċertifikati ta’ kontroll ta’ tneħħija tal-qxur tas-siġar u ta’ kontroll ta’ toqob imħaffra approvat u kkontrollat uffiċjalment sabiex jiżgura li t-tneħħija tal-qxur tas-siġar isir sewwa u sabiex inaqqas ir-riskju minn organiżmi ta’ ħsara; filwaqt li r-riskju ta’ tixrid ta’ organiżmi ta’ ħsara huwa mnaqqas sakemm l-injam ikun akkompanjat b’ ‘Ċertifikat ta’ Kontroll ta’ Tneħħija tal-Qxur tas-Siġar u ta’ Kontroll ta’ Toqob Imħaffra’ maħruġ taħt dak il-programm;
Billi l-Kummissjoni sejra tiżgura li l-Istati Uniti ta’ l-Amerika tagħmel l-informazzjoni teknika kollha meħtieġa disponibbli sabiex tkun stmata l-funzjonalità tal-programm ta’ Kontroll ta’ Tneħħija tal-Qxur tas-Siġar u ta’ Kontroll ta’ Toqob Imħaffra;
Billi din id-Deċiżjoni għandha tiġi eżaminata mill-ġdid sa l-1 ta’ April 1995 l-aktar tard;
Billi l-miżuri li għalihom hemm ipprovdut f’din id-Deċiżjoni huma bi qbil ma’ l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
1. Stati Membri huma b’dan il-mezz awtorizzati sabiex jipprovdu, skond il-kondizzjonijiet preskritti fil-paragrafu 2 ta’ din id-Deċiżjoni, għal Deroga minn l-Artikoli 7(2) u 12 (1) (b) tad-Direttiva 77/93/KEE, għal injam ta’ Thuja L., li jinkludi njam li ma jkunx żamm il-wiċċ tond naturali tiegħu, li joriġina fl-Istati Uniti ta’ l-Amerika.
2. Il-kondizzjonijiet segwenti għandhom jiġu sodisfatti:
(a) tkun ġiet ikkontrollata l-konformità mall-ħtiġijiet preskritti fl-Anness IV, parti A, Taqsima I, punt 1.4 għad-Direttiva msemmija minn persuni li jagħtu grad li jkunu mħarrġa, ikkwalifikati w awtorizzati għal dak il-għan skond programm approvat u kkontrollat mis-Servizz ta’ Spezzjoni tas-Saħħa ta’ Annimali u Pjanti, Dipartiment ta’ l-Agrikoltura ta’ l-Istati Uniti;
(b) ikunu saru kontrolli fuq il-konformità mal-kondizzjoni preskritta skond (a) f’postijiet fejn jaħdmu l-injam minn spetturi ta’ l-industrija jew l-aġenti tagħhom ikkwalifikati u awtorizzati kif dovut għal dak il-għan mis-Servizz ta’ Spezzjoni tas-Saħħa ta’ Annimali u Pjanti msemmi. Barra minn hekk, is-sistema ta’ kontroll għandha tippermetti lil spetturi tas-Servizz ta’ Spezzjoni tas-Saħħa ta’ Annimali u Pjanti msemmi jagħmlu spezzjonijiet okkażjonali qabel ma jseħħ il-ġarr bil-vapur;
(ċ) l-injam għandu jkun akkompanjat b’ ‘Ċertifikat ta’ Kontroll ta’ Tneħħija tal-Qxur tas-Siġar u ta’ Kontroll ta’ Toqob Imħaffra’ li jkun standardizzat skond il-programm imsemmi taħt (a) u li jkun jikkonforma ma’ l-abbozz mogħti fl-Anness għal din id-Deċiżjoni, u li jkun maħruġ minn persuna awtorizzata f’isem postijiet fejn jaħdmu l-injam awtorizzati jipparteċipaw f’dak il-programm mis-Servizz ta’ Spezzjoni ta’ Saħħa ta’ l-Annimali u Pjanti, u jimtela f’konformità ma’ l-istruzzjonijiet preskritti f’dak il-programm.
Artikolu 2
Mingħajr preġudizzju għad-dispożizzjonijiet preskritti fl-Artikolu 14(5) tad-Direttiva 77/93/KEE, Stati Membri għandhom jinnotifikaw lill-Kummissjoni u lill-Istati Membri l-oħra bil-każijiet kollha fejn kunsinni introdotti bi qbil ma’ din id-Deċiżjoni ma jikkonformawx mal-kondizzjonijiet preskritti fl-Artikolu 1(2)(a) u (ċ).
Artikolu 3
L-awtorizzazzjoni mogħtija fl-Artikolu 1 għandha tgħodd mill-1 ta’ Ġunju 1993. Għandha tiġi rrevokata jekk ikun stabbilit li l-kondizzjonijiet preskritti fl-Artikolu 1(2) ma jkunux biżżejjed sabiex ma jħallux l-introduzzjoni ta’ organiżmi ta’ ħsara jew jekk il-kondizzjonijiet ma jkunux ġew sodisfatti. L-awtorizzazzjoni mogħtija għandha tiġi eżaminata mill-ġdid sa l-1 ta’ April 1995 l-aktar tard.
Artikolu 4
Din id-Deċiżjoni hija indirizzata lill-Istati Membri.
Magħmula Brussel, fit-28 ta’ Mejju 1993.

Labels: 1
18
6